# Mødeidé: ’Quiz og gæt’-lege

**Praktisk**

Målgruppe: Seniorvæbnere og seniorer

Varighed: 1-2 timer (kan evt. laves over flere møder)

Materialer: Ingen

**Beskrivelse**

Dette møde består af en række forskellige online lege og quizzer, som kan laves med seniorvæbnere og seniorer. Man kan udvælge fx 2-3 aktiviteter til et møde og lave de andre til næste uges møde.

**Forberedelse**

Send et link til videoopkaldet til de unge inden mødet. Se øvrig forberedelse under hver aktivitet.

**Selve mødet**

Start mødet i jeres fælles videoopkald, hvor dagens møde præsenteres.

Tegn og gæt

På hjemmesiden <https://skribbl.io/> kan man lave sit eget Tegn & Gæt-spil. Man kan frit vælge hvilke ord, der skal indgå i spillet og hvor mange runder man vil spille. Vælg fx ord som ’kursuskæreste’, ’senior’, ’citronmåne’ eller hvad der ellers optager din seniorvæbner- eller seniorklasse.

Vejledning: Klik ind på hjemmesiden 🡪 skriv dit navn, vælg sprog og klik ’create private room’ 🡪 vælg antal runder, tid per runde, sprog, klik ’use custom words exclusively’ og skriv alle de ord, som I skal tegne og gætte 🡪 kopiér invitationslinket og send det til deltagerne 🡪 tryk ’start game’.

Når deltagerne klikker på linket skal de skrive deres navn ind og så er I i gang! Turen går automatisk på skift til at vælge ord og tegne, mens resten gætter på ordet i chatten til højre. Øverst kan man se et antal streger svarende til antallet af bogstaver i ordet.

Overvej kun at bruge små bogstaver, da korrekte svar er følsomme overfor små/store bogstaver.

Quiz

Med <https://kahoot.com/> kan man nemt lave sin egen quiz om alverdens ting og sager. Om emnet skal være båltændingsteknikker, FDFs historie, fun facts om deltagerne eller noget fjerde sætter kun fantasien grænser for. Når quizzen er oprettet sendes quizzens id-nummer (kaldet ’game pin’) til deltagerne. Deltagerne indtaster quizzens ’game pin’ på <https://kahoot.it/> og deltager i quizzen fra deres telefon.

Et twist på quizzen kan også være, at deltagerne på forhånd skal skrive en historie (fx fra Biblen) med emojis og sende et billede af historien til lederen. Billederne indgår så i quizzen og deltagerne skal forsøge at gætte hinandens. For at undgå for mange udgaver af de samme historier kan man som leder også vælge at uddelegere historierne, så der ikke er flere deltagere, som vælger den samme.

’March og Lejr’-Hit Med Sangen

På Spotify findes mange sange fra March og Lejr i instrumental/’sing along’-versioner. Lad deltagerne høre en lille bid af en sang og konkurrér om, hvem der først kan synge et vers eller omkvæd fra sangen. I kan også spille versionerne, hvor der synges, og så stoppe midt i et vers – her gælder det så om at kunne synge videre på verset.

Omvendt gemmeleg i Google Maps

Deltagerne skiftes til at vælge et gemmested på Google Maps og tage et screenshot fra stedet, som sendes i jeres fælles chat. Dette billede er den første ledetråd til resten af deltagerne, som skal gætte hvor personen har gemt sig. Til næste ledetråd kan personen enten zoome lidt ud eller flytte sig lidt og tage et nyt screenshot. Dette fortsætter indtil gemmestedet er gættet og den næste person skal gemme sig.

I kan eventuelt aftale et afgrænset område, som man må gemme sig i, fx Disneyland, jeres by eller Sletten.